Gyselaarsdrama in PE: Pa en seun wil selfmoord pleegDie apteek waar die gyselaarsdrama hom tans afspeel Foto: Google Earth ŉ Pa (53) en sy 19-jarige seun het Maandag by ŉ apteek in Port Elizabeth ingestap en hulp gevra om selfmoord te pleeg, het die polisie in die Oos-Kaap gesê. “Die twee het omstreeks 12:00 glo by Seaview-apteek ingestap en inspuitings van die personeel geëis om selfmoord te pleeg,” het kapt. Stanley Jarvis, woordvoerder van die polisie, gesê. “Die personeel het twee inspuitings oorhandig, maar dit was slegs verdoofmiddels.” Nadat hulle die medikasie geneem het, het die mans die personeel toegelaat om die apteek te verlaat. “Dit is nou slegs die twee van hulle binne die winkel,” het Jarvis gesê. Ooggetuies het die polisie in kennis gestel dat een van die mans ŉ vuurwapen by hom het en die ander ŉ ploftoestel. Die twee het nie enige eise gemaak nie, buiten dat die polisie nie die winkel moet betree nie. Die res van die kompleks is ook ontruim. “Ons probeer die situasie oplos sonder dat enigiemand seerkry,” het Jarvis gesê. Dit is nog nie duidelik waarom die pa en sy seun wil selfmoord pleeg nie.